Peter Skaarup (DF), 2000-05-18:
Jeg kan meddele, at jeg ikke er stedfortrædende ordfører, jeg
er ordfører for Dansk Folkeparti, og jeg har selvfølgelig gennemlæst nogle af de artikler, som også både hr. Keld Albrechtsen og hr. Knud Erik Hansen har redegjort for her i Folketinget.
For os at se er det rigtigt, at debatten er rejst herinde på Christiansborg
Der florerer også - viderebragt af medierne - en række forskellige spørgsmål, der ikke er svar på, og derfor har vi ikke samme kritik som Venstre og De Konservative af hr. Keld Albrechtsens og hr. Knud Erik
Vi synes, det er rigtigt, at man stiller de spørgsmål, som ethvert Folketing, parlament, må stille til de ting, der foregår i samfundet.
Vi synes også, det er rigtigt, at man sikrer borgerne den tryghed, der ligger i, at man kan have ret til privatliv, og hvis det er sådan, at et overvågningssystem som Echelon - hvis det findes - eller andre overvågningssystemer krænker et sådant privatliv ud over alle grænser, så er det vores opgave i Folketinget at skride ind, og det mener jeg vi har en opgave i at tilse så også sker.
De oplysninger, vi har om Echelon, er dels håndgribelige, dels uhåndgribelige oplysninger.
Senere har den tidligere leder af CIA, James Woolsey, i Wall Street Journal også gjort sig til talsmand for, at det fandtes, og at CIA brugte systemet til bl.a. industrispionage.
Det fører mig ind på, at det er klart, at den debat, der også er rejst af Dansk Industri, også vækker til eftertanke.
Er der tale om organiseret industrispionage mod bl.a. Danmark, så har vi også en opgave her fra Folketingets side, nemlig at påpege og se til, at det ikke foregår, og at man hjælper danske virksomheder i den kamp mod eventuel spionage, som måtte forekomme.
Jeg må sige, at vi har ikke i Dansk Folkeparti kendskab til systemet Echelon, og vi kan forstå, at ministrene heller ikke har det, og vi må så tage til efterretning, at sådan er det.
Vi har også bemærket en artikel i Ekstra Bladet i dag af Margaret Newsham, som tidligere har været ansat i en række af de virksomheder, som efter sigende skulle stå bag Echelonprojektet, og jeg synes da, at der i den artikel, som hun har skrevet, er skræmmende perspektiver.
Hun siger, og det gælder både USA og Danmark og Europa, at der foregår overvågning af private samtaler.
Og hvis det er sådan, at der er tale om landsskadelig virksomhed, landsforræderi eller ting, der kan være vigtige for samfundet at undgå, så kan jeg godt forstå, man overvåger sådanne samtaler.
Det er de spiontjenesters opgave, som vi kender til, det er efterretningstjenesters opgave, som vi kender til, og det er også den danske efterretningstjenestes opgave, men det kan gå over gevind, og det synes jeg vi her fra Folketingets side har en forpligtelse til at sikre det
ikke gør.
Vi har kigget på de to forslag til vedtagelse, som er fremsat af henholdsvis Enhedslisten og SF, og for at tage Enhedslistens først så synes vi, at det kommer ind på en rigelig snæver mulighed i forhold til nogle undersøgelser på det her område.
Man koncentrerer sig om USA og Storbritannien, men rygtet siger jo lige så vel, at der også er andre systemer i luften.
Vi ved det ikke, men vi synes ikke, at en sådan undersøgelse - hvis den skal laves - skal afgrænse sig til USA og Storbritannien.
Vi synes ikke, de skal nævnes særskilt i sådan en vedtagelse, og derfor kan vi ikke støtte det forslag, som Enhedslisten har fremsat.
Vi synes derimod, at forslaget til vedtagelse fra SF er udmærket.
Der er i SF's vedtagelsesforslag lagt op til, at man i EU-regi skal gennemføre en undersøgelse af, om og hvordan borgere i EU-landene bliver udsat for aflytning af civil elektronisk kommunikation, og vi synes med den kritik, der er rejst - berettiget eller uberettiget - at det vil være rigtigt, at man lader sådan et arbejde gå i gang.
Og jeg ved også, at der i Europa-Parlamentet er rimelig bred støtte til, at man skal foretage nogle undersøgelser på det her område.
Så derfor vil vi støtte SF's vedtagelsesforslag her i dag.